EFORL ใส่เกียร์รุกตลาดตปท.ปั๊มยอดขาย “Wuttisak” คาดปีนี้ปลดล็อคเครื่องหมาย “C” ตามแผน
EFORL ใส่เกียร์รุกตลาดทั้งในประเทศและต่างประเทศ หวังปั๊มยอดขาย "Wuttisak-Snail8" เพิ่ม คาดปีนี้ปลดล็อคเครื่องหมาย "C" ได้ตามแผน
EFORL ใส่เกียร์รุกตลาดทั้งในประเทศและต่างประเทศ หวังปั๊มยอดขาย "Wuttisak-Snail8" เพิ่ม คาดปีนี้ปลดล็อคเครื่องหมาย "C" ได้ตามแผน
24 เม.ย. 2562

นายปรีชา นันท์นฤมิต ประธานกรรมการ บริษัท อี ฟอร์ แอล เอม จํากัด  (มหาชน) หรือ EFORL เปิดเผยว่า บริษัทฯได้มีแนวทางแก้ไขปัญหาร่วมกับ บริษัท วุฒิศักดิ์ คลินิก จำกัด ซึ่งเป็นบริษัทย่อยของ EFORL ถึงวิธีแก้ไขการติดเครื่องหมาย “C” (Caution)  ซึ่งหากเป็นไปตามแผนงานที่วางเอาไว้ คาดว่าภายในปีนี้น่าจะสามารถปลดเครื่องหมาย C ได้
สำหรับแนวทางในการแก้ไขคือ 1. การเพิ่มทุนจดทะเบียน ซึ่งได้ดำเนินการแล้วเสร็จไปตั้งแต่เดือนสิงหาคม 2561 ที่ผ่านมา 2.การเพิ่มรายได้และบริการในส่วนของธุรกิจเครื่องมือแพทย์ และธุรกิจความงาม จะมีการปรับปรุงและเพิ่มทีมขายให้มีประสิทธิภาพในการขายเพิ่มขึ้น
พร้อมมุ่งขยายตลาดในฐานลูกค้าเดิมและฐานลูกค้าใหม่ ทั้งผลิตภัณฑ์เดิมและผลิตภัณฑ์ใหม่ทั้งคอสเมติกและคลินิก และ 3.การกลับรายการสำรองทางบัญชี ซึ่งที่ผ่านมาบริษัทฯ ได้ทำการตั้งสำรองในส่วนของบริษัท วุฒิศักดิ์ คลินิก จำกัด ไว้จำนวนกว่า 700 ล้านบาท และในอนาคตหากบริษัทย่อยสามารถดำเนินการตามแผนงาน และมีการขยายการลงทุนทั้งในและต่างประเทศ เพื่อให้กลุ่มบริษัทมีผลการดำเนินงานที่ดีขึ้น ส่งผลให้มูลค่าธุรกิจสูงขึ้น และสามารถกลับรายการสำรองทางบัญชีบางรายการได้ จะส่งผลในเชิงบวกกับบริษัทฯ อีกครั้ง
โดยผลิตภัณฑ์ใหม่ของ EFORL ที่นำเสนอต่อลูกค้า ได้แก่ 1.โปรแกรมระบบเตือนและเฝ้าระวังป้องกันการติดเชื้อในกระแสโลหิตล่วงหน้า Early Warning Score Program (EWS)  2.ระบบอิเล็กทรอนิกส์เวชระเบียนงานระงับความรู้สึก (Anesthesia Record System) 3.โปรแกรมระบบการดู ส่งต่อและเก็บข้อมูลคลื่นไฟฟ้าหัวใจ (ECG) ร่วมกับระบบเวชระเบียนของโรงพยาบาล แบบอัตโนมัติ 4.โปรแกรมระบบส่งต่อข้อมูลของเครื่องวัดความดันโลหิต นอกจากนี้ในอนาคตยังมีแผนที่จะร่วมลงทุนและจำหน่ายเครื่องมือแพทย์บางรายการกับบริษัทชั้นนำต่างประเทศ
ส่วนของ “บริษัท วุฒิศักดิ์ คลินิก อินเตอร์กรุ๊ป จำกัด และ บริษัท วุฒิศักดิ์ คอสเมติก อินเตอร์ จำกัด” ได้กำหนดแนวทางแก้ไขไว้อย่างครอบคลุม ไม่ว่าจะเป็นการเสริมทีมบุคลากร เครื่องมือ ยา และการออกแบบผลิตภัณฑ์ใหม่ๆ ให้ครบถ้วน พยายามพลักดันการขายสินค้าให้มากขึ้น เนื่องจากเป็นรายการที่มีกำไรสูง และมีการเปิดสาขาในจุดที่มีศักยภาพเพิ่มเติม  โดยภาพรวมคาดว่าจะสามารถสร้างยอดขายเพิ่มขึ้นและเข้าใกล้จุดคุ้มทุน ซึ่งคาดว่าจะสามารถทำได้ภายในปีนี้
โดยปัจจุบัน “วุฒิศักดิ์” มีสินค้าอยู่ 2 กลุ่ม ได้แก่ผลิตภัณฑ์ของ Wuttisak และ Snail8  ซึ่งยอดขายทั้งสองกลุ่มมีแนวโน้มสูงขึ้นอย่างต่อเนื่อง จากการเพิ่มช่องทางการจำหน่ายและการทำโปรโมชั่น  ปัจจุบันกำลังพัฒนาผลิตภัณฑ์ใหม่ภายใต้แบรนด์ Wuttisak Cosmetic  คาดว่าจะเห็นในเดือนมิถุนายน 2562 นี้ รวมถึงการเพิ่มช่องทางการจัดจำหน่ายสินค้าให้ครอบคลุมทั่วประเทศ และกลับไปขยายการลงทุนประเทศในกลุ่ม CLMV อีกด้วย
“เราได้ประชุมหารือถึงการปลดล็อค สิ่งสำคัญคือการเร่งสร้างรายได้และกำไรเพิ่มขึ้น และในปีนี้เราก็ตั้งเป้าหมายเติบโต 15% คิดเป็นประมาณ 2,300 ล้านบาท ในส่วนของ EFORL ไม่มีปัญหาใดๆ ยังคงดำเนินธุรกิจและเติบโตได้ตามปกติ แต่ปัญหาหลักๆ มาจากบริษัทย่อย ดังนั้น “วุฒิศักดิ์” จะต้องเร่งเพิ่มยอดขายทั้งในผลิตภัณฑ์ของ  Wuttisak และผลิตภัณฑ์ของ Snail8 การออกผลิตภัณฑ์ใหม่ๆ เพื่อเพิ่มยอดขาย โดยคาดว่าภายในครึ่งปีหลังจะเห็นภาพที่ดีขึ้นอย่างแน่นอน” นายปรีชา กล่าว